ଫେରିଯିବ ବାଘୁଣୀ ସୁନ୍ଦରୀ.... - ONA KHABAR\nHome ଓଡିଶା ଫେରିଯିବ ବାଘୁଣୀ ସୁନ୍ଦରୀ....\nଅନୁଗୁଳ : ବାଘୁଣୀ ପୁଣି ଥରେ ଫେରିଯିବ ମଧ୍ୟପ୍ରଦେଶର କାହ୍ନା ବ୍ୟାଘ୍ର ପ୍ରକଳ୍ପକୁ । ଏ ନେଇ ଏନ.ଟି.ସି.ଏ.( ନେସନାଲ ଟାଇଗର କଜଂରଭେସନ ଅଥରିଟି) ରାଜ୍ୟ ସରକାରଙ୍କୁ ପତ୍ର ମାଧ୍ୟମରେ ଜଣାଇ ଦେଇଛନ୍ତି । ସାତକୋଶିଆ କର୍ତୃପକ୍ଷ ଦୀର୍ଘ ୧ ବର୍ଷରୁ ଅଧିକ ବିତି ଯାଇଥିଲେ ମଧ୍ୟ ବାଘୁଣୀ ସୁନ୍ଦରୀକୁ ଏନକ୍ଲୋଜର ଭିତରୁ ଜଙ୍ଗଲକୁ ଛାଡିବାରେ ବିଫଳ ହୋଇଛନ୍ତି । ଫଳରେ ସୁନ୍ଦରୀ ତାର ହିଂସ୍ର ସ୍ୱଭାବ ହରାଇଲାଣି । ତେଣୁ ବାଧ୍ୟ ହୋଇ ସୁନ୍ଦରୀକୁ ଫେରାଇ ନେବାକୁ ନିଷ୍ପତି ନିଆ ଯାଇଛି ବୋଲି ଏନ.ଟି.ସି.ଏ ସଦସ୍ୟ ସଚିବ ଅନୁପ ନାୟକ ସୂଚନା ଦେଇଛନ୍ତି । ଏଭଳି ନିଷ୍ପତି ଯୋଗୁଁ ଏବେ ସାତକୋଶିଆ ବ୍ୟାଘ୍ର ପ୍ରକଳ୍ପ ହେବା ନେଇ ସନ୍ଦେହ ସୃଷ୍ଟି ହୋଇଛି । ଯଦିଓ ସାତକୋଶିଆ ବ୍ୟାଘ୍ର ପ୍ରକଳ୍ପ ବଜାୟ ରହିବ ବୋଲି ଏନ.ଟି.ସି.ଏ କହିଛି ତେବେ ବିନା ବାଘରେ ବ୍ୟାଘ୍ର ପ୍ରକଳ୍ପ କିଭଳି ସମ୍ଭବ ବୋଲି ପ୍ରଶ୍ନ ଉଠିଛି ।\nସାତକୋଶିଆରେ ବାଘ ବଂଶ ବୃଦ୍ଧି ଗତ ୨୦୧୭ରେ ଏନ.ଟି.ସି.ଏ. ବ୍ୟାଘ୍ର ପ୍ରକଳ୍ପ ପ୍ରସ୍ତାବକୁ ମଂଜୁରୀ ଦେଇଥିଲା । ଫଳରେ ପ୍ରଥମେ ୨୦୧୮ ଜୁନରେ କାହ୍ନାରୁ ଏଠାକୁ ମହାବୀରକୁ ଅଣା ଯାଇଥିଲା । କିନ୍ତୁ ସେହି ବର୍ଷ ନଭେମ୍ବର ୧୪ରେ ଶିକାର ହୋଇଗଲା । ୨୦୧୮ ଜୁଲାଇ ୨୮ରେ ବାନ୍ଧବଗଡରୁ ସୁନ୍ଦରୀକୁ ଅଣା ଯାଇ ଏନକ୍ଲୋଜର ଭିତରେ ରଖା ଗଲା । ଅଗଷ୍ଟ ୧୭ରେ ଏନକ୍ଲୋଜର ଭିତରୁ ବାହାରକୁ ଛଡାଗଲା । ସ୍ୱଳ୍ପ ସମୟ ଭିତରେ ସୁନ୍ଦରୀ ଦୁଇ ଦୁଇ ଜଣ ମଣିଷ ଶିକାର କରିବା ପରେ ପୁଣି ଥରେ ତାକୁ ୨୦୧୮ ନଭେମ୍ବର ୭ ତାରିଖରେ ଏନକ୍ଲୋଜର ଭିତରେ ରଖାଗଲା । ସେଦିନରୁ ଆଜି ପର୍ଯ୍ୟନ୍ତ ସୁନ୍ଦରୀ ୨୫ ଏକର ବଦଳରେ ଅଢ଼େଇ ଏକର ସୀମିତ ଏନକ୍ଲୋଜର ଭିତରେ ରହିଛି । ହାତ ଟେକା ମାଂସ ଖାଉଛି । ସବୁ ସମୟରେ ମଣିଷ ଦେଖୁଛି । ତା' ଭିତରେ ଥିବା ହିଂସ୍ର ସ୍ୱଭାବ ଧିରେ ଧିରେ କମିବାରେ ଲାଗିଛି । ଏପରି ଅବସ୍ଥାରେ ସୁନ୍ଦରୀକୁ ପୁଣି ଥରେ ଜଙ୍ଗଲ ଭିତରକୁ ଛଡା ଯିବ ନା ଅନ୍ୟ କେଉଁଠିକି ସ୍ଥାନାନ୍ତର କରାଯିବ ସେନେଇ କିଛି ସ୍ପଷ୍ଟ ନିଷ୍ପତି ନିଆ ଯାଇ ପାରିଲା ନାହିଁ । କଣ ହେବ ସୁନ୍ଦରୀର ଭବିଷ୍ୟତ । ସଫଳ ହେବକି ସାତକୋଶିଆ ବ୍ୟାଘ୍ର ପ୍ରକଳ୍ପ । ଏମିତି ଅନେକ ପ୍ରଶ୍ନ ଭିତରେ ରହି ଯାଇଥିଲା ସାତକୋଶିଆ ବ୍ୟାଘ୍ର ପ୍ରକଳ୍ପ ଓ ସୁନ୍ଦରୀର ଭବିଷ୍ୟତ ।\nଗତ ୨୦୦୭ ସାତକୋଶିଆରେ ୧୨ଟି ବାଘ ଥିବା କଥା ସରକାରୀ ସ୍ତରରେ କୁହା ଯାଇଥିଲା । ତେଣୁ ବାଘ ସଂଖ୍ୟାକୁ ଦେଖି ସାତକୋଶିଆକୁ ସେହି ବର୍ଷ ବ୍ୟାଘ୍ର ପ୍ରକଳ୍ପ ଘୋଷଣା କରାଯାଇଥିଲା । ବାହାର ରାଜ୍ୟରୁ ପ୍ରଥମ ଥର ପାଇଁ ଦୁଇଟି ବାଘକୁ ପରୀକ୍ଷା ମୂଳକ ଭାବେ ସାତକୋଶିଆକୁ ଅଣା ଯାଇଥିଲା । କିନ୍ତୁ ବନ ବିଭାଗର ପରିଚାଳନାଗତ ତୃଟି ଯୋଗୁଁ ସୁରକ୍ଷା ଅଭାବରୁ ମହାବୀର ମଲା । ଏବେ ସୁନ୍ଦରୀ ଜଙ୍ଗଲରେ ବାଘର ଯେଉଁ ହିଂସ୍ର ସ୍ୱଭାବ ରହିବା କଥା ତାହା ସେ ହରାଇ ବସିଛି । ଏବେ ସୁନ୍ଦରୀ ନା କୌଣସି ଚିଡିଆ ଖାନାରେ ରହିପାରିବ ନା ଜଙ୍ଗଲ ଭିତରେ । କୋଟି କୋଟି ଟଙ୍କା ଖର୍ଚ ହୋଇ ମଧ୍ୟ ସାତକୋଶିଆ ବ୍ୟାଘ୍ର ପ୍ରକଳ୍ପର ଭାଗ୍ୟ ଭବିଷ୍ୟତ ଅନ୍ଧାର ଆଡକୁ ଠେଲି ହୋଇଗଲା । ତେବେ କୌଣସି ନା କୌଣସି ବାଟ ବାହାର କରିକବାକୁ ବନ ବିଭାଗ ଓ ଏନ.ଟି.ସି.ଏ. ବାରମ୍ବାର ଉଦ୍ୟମ ଜାରି ରଖିଥିଲେ । ଗତ ୨୦୧୮ ଜୁଲାଇ ୧୫ ତାରିଖରେ ଭୁବନେଶ୍ୱର ଅରଣ୍ୟ ଭବନରେ ଏକ ଉଚ ସ୍ତରୀୟ ବୈଠକ ଅନୁଷ୍ଠିତ ହୋଇଥିଲା । ବୈଠକରେ ଏନ.ଟି.ସି.ଏ. ର ସଦସ୍ୟ ସଚିବ ଅନୁପ ନାୟକ ଓ ପିସିସଏଫ ବନ୍ୟପ୍ରାଣୀ ଅଜୟ ମହାପାତ୍ରଙ୍କ ସମେତ ବହୁ ଉଚ ଅଧିକାରୀ ଉପସ୍ଥିତ ଥିଲେ । ବ୍ୟାଘ୍ର ପ୍ରକଳ୍ପର ଭବିଷ୍ୟତ ଓ ସୁନ୍ଦରୀର ଅବସ୍ଥିତି ସମ୍ପର୍କରେ ଆଲୋଚନା କରାଯାଇଥିଲା । ବର୍ତମାନ ସୁନ୍ଦରୀ ରହୁଥିବା ଏନକ୍ଲୋଜରକୁ ଅଢ଼େଇ ଏକରରୁ ୨୫ ଏକର ପର୍ଯ୍ୟନ୍ତ ସଂପ୍ରସାରଣ କରାଯିବ ଏବଂ ସେହି ଏନକ୍ଲୋଜର ଭିତରେ ଶିକାର ପାଇଁ ତୃଣଭୋଜୀ ପ୍ରାଣୀଙ୍କୁ ଛଡାଯିବ । ଦୀର୍ଘ ଦିନ ହେଲା ସୁନ୍ଦରୀ ଏନକ୍ଲୋଜର ଭିତରେ ରହି ଶିକାର ଅଭ୍ୟାସ ଛାଡି ଦେଇଛି । ବାଘ ପ୍ରବୃତି ଭୁଲି ଯାଇଛି । ତେଣୁ ସେସବୁକୁ କିଭଳି ଫେରାଇ ଅଣାଯାଇପାରିବ ସେଥିପାଇଁ ଯଥାସାଧ୍ୟ ଉଦ୍ୟମ କରାଯିବ ବୋଲି ନିଷ୍ପତି ନିଆ ଯାଇଥିଲା । ତେବେ ଏଥିପାଇଁ ଏନ.ଟି.ସି.ଏ., ଡବ୍ଲ୍ୟୁ ଆଇ ଆଇ( ୱାଇଲ୍ଡ ଲାଇଫ ଇନଷ୍ଟିଚ୍ୟୁଟ ଅଫ ଇଣ୍ଡିଆ) ଓ ସାତକୋଶିଆ ଟିମ ସର୍ଭେ କରି ସ୍ଥାନ ନିରୂପଣ କରିବା ପରେ ଯାଇ କାମ ଆରମ୍ଭ ହେବ । ଏଥିପାଇଁ ୧ ବର୍ଷରୁ ଅଧିକ ସମୟ ଲାଗିବ ବୋଲି ବୈଠକରେ ସ୍ଥିର ହୋଇଥିଲା । ହେଲେ ସୁନ୍ଦରୀ ଫେରିଯିବା ନିଷ୍ପତି ପରେ ତାହାର କୌଣସି ମୂଲ୍ୟ ରହିଲା ନାହିଁ । ବ୍ୟାଘ୍ର ପ୍ରକଳ୍ପ ପାଇଁ ରାଇଗୁଡା ଗାଁ ସ୍ଥାନାନ୍ତର ହେଲା । ଏବେ ଆଉ ୩ଟି ଗାଁ ସ୍ଥାନାନ୍ତର ପାଇଁ ଯୋଜନା ଚାଲିଛି । କୋଟି କୋଟି ଟଙ୍କାର ବ୍ୟୟ ବରାଦ କରାଯାଇଛି । କିନ୍ତୁ ବନବିଭାଗର ଅପାରଗତା ଯୋଗୁଁ ସେସବୁ କେବଳ ପ୍ରହସନ ପାଲଟିଛି । ସାତକୋଶିଆରେ ଦେଶର ପ୍ରଥମ ଆନ୍ତରାଜ୍ୟ ବ୍ୟାଘ୍ର ସ୍ଥାନାନ୍ତର ପ୍ରକ୍ରିୟା ପରୀକ୍ଷା ମୂଳକ ଭାବେ ଆରମ୍ଭ କରାଯାଇଥିଲା । କିନ୍ତୁ ବନବିଭାଗ ଏହି ପ୍ରକଳ୍ପରେ ସ୍ଥାନୀୟ ଲୋକଙ୍କୁ ସାମିଲ ନକରିବା ଏବଂ ସଠିକ ପରିଚାଳନା ନକରିବା କାରଣରୁ ବିଫଳ ହେଲା । ଏହାକୁ ନେଇ ପରିବେଶ ଓ ବନ୍ୟଜନ୍ତୁ ପ୍ରେମୀଙ୍କ ମନରେ ଅସନ୍ତୋଷ ଦେଖା ଦେଇଛି ।\nPrevious articleଶିକ୍ଷକଙ୍କ ବଦଳିକୁ ବିରୋଧ : ସ୍କୁଲରେ ତାଲା ପକାଇ ଧାରଣା ଦେଲେ ଅଭିଭାବକ , ଛାତ୍ରଛାତ୍ରୀ\nNext article୯ ଦାଦନ ଉଦ୍ଧାର : ସର୍ଦ୍ଦାର ଫେରାର\nପ୍ରେମରେ ବିଫଳ ହୋଇ ପ୍ରେମିକ ଏପରି କଲା....
